Eskom werk hard om krag in GP aan te houTransformators en mini-substasies word gereeld in Gauteng beskadig. (Foto: Maroela Media) Eskom is steeds hard aan die werk om mini-substasies en transformators in Gauteng te vervang om die krag in dié provinsie so ver as moontlik aan te hou. Die energieverskaffer het Woensdag in ŉ verklaring gesê dat sy werknemers dié proses nou versterk. Eskom sê gevalle van diefstal, vandalisme en die oorlading van die netwerk dra alles daartoe by dat kragtoerusting onklaar raak of ontplof. Oorlading word verder veroorsaak deur onwettige koppelings, ’n gepeuter met kragmeters en ongemagtigde bedrywighede op die netwerk. Maroela Media het verlede week berig dat daar boonop ŉ tekort aan kragtoerusting is weens die hoë koers waarteen dié mini-substasies en transformators oppak. Dit maak dit dus moeilik om stukkende toerusting te vervang en kragtoevoer na geraakte gebiede te herstel. “Eskom stel beheermaatreëls soos oudits, onderhoudwerk, lasvermindering, opvoeding en bewusmakingsveldtogte in om onklaarrakings, onbeplande en verlengde kragonderbrekings af te weer. “Die kragtoerusting raak egter steeds onklaar – hoofsaaklik weens onwettige aktiwiteite wat in Gautengse gemeenskappe voorkom,” het Eskom Woensdag gesê. Daphne Mokwena, Eskom se senior bestuurder van kliëntediens in Gauteng, sê die verskaffer het oor die jare stukkende toerusting herhaaldelik sonder ŉ vervangingsproses herstel of vervang. “Wanbetaling, skuldvlakke, toenemende nie-tegniese verliese en stygende bedryfskoste plaas egter verdere finansiële druk op Eskom omdat ons voortdurend herstelwerk moet doen aan toerusting wat breek of opsetlik beskadig word.” Eskom het nietemin sy herstelproses versterk om verlengde onderbrekings en die onklaarraking van infrastruktuur te verminder. Volgens Mokwena begin die proses om stukkende toerusting te herstel en vervang met ŉ netwerkoudit om die oorsaak van die onklaarrakings en omvang van die skade te bepaal. Dit sal gevolg word deur die verwydering van onwettige kragkoppelings, die herstel van foutiewe kragmeters en die vervanging van beskadigde transformators en mini-substasies – wat in dié stadium steeds ŉ uitdaging is weens beperkte voorraad. Om verbruikers te akkommodeer wat nie dadelik die R6 052,60 kan betaal wat Eskom vir herkoppeling weens wanbetaling vereis nie, het die verskaffer ŉ alternatiewe betalingsreëling ingestel. Klante wat sodanige ooreenkoms met Eskom aangaan moet ŉ aanvanklike bedrag van R500 betaal terwyl die balans oor ses maande verhaal sal word. Die proses om kragtoevoer te herstel sal begin word sodra 60% van die volledige bedrag ontvang is. Mokwena sê voorts dat gemeenskappe in die posisie is om verlengde kragonderbrekings en voortydige onklaarrakings te verhoed deur nie by onwettige aktiwiteite betrokke te raak nie. Enigeen met inligting oor onwettige aktiwiteite kan Eskom se misdaadlyn by 0800 112 722 skakel.